Usne imam da ga ljubim / Prazan je moj dom
"Usne imam da ga ljubim / Prazan je moj dom" deveta je singl-ploča sarajevske pop-rok grupe Ambasadori. Objavila ga je izdavačka kuća Diskoton 1976. Na A-strani je pjesma "Usne imam da ga ljubim" za koju je muziku napisao Nenad Pavlović, na tekst Marine Tucaković, dok su aranžman uradili muzičari iz grupe Ambasadori. Njihovo muziciranje pratio je Revijski orkestar Radiotelevizije Sarajevo kojim je dirigirao Esad Arnautalić. Ovaj orkestar je zajedno s pratećim pjevačima znatno obogatio zvuk ove antologijske pjesme. Na B-strani je "Prazan je moj dom" za koju je muziku komponirao Aleksandar Džambazov na tekst Andreja Stefanovića, dok je aranžman napisao gitarist i vođa Ambasadora Slobodan Vujović. Obje pjesme komponirane su u stilu šlagera i pop muzike, a posebno su se istakli svojom kvalitetnom pjevačkom izvedbom Ismeta Dervoz, te instrumentalnom pratnjom ostali članovi ovog nekadašnjeg sarajevskog pop-rok sastava. Ovom singl pločom Ambasadori su potvrdili pjevački i izvođački kvalitet, koji ih je svrstao (zajedno s Indexima i Bijelim dugmetom) u sam vrh tadašnje sarajevske pop-rok scene iz druge polovine 1970-ih. Fotografiju i dizajn za omot uradio je Dragan S. Stefanović.